題萃清閣
作者：李處勵
朝代：宋

paragraphs: 南柯一夢還，不待黄粱熟。
脫身解印綬，矯迹回林麓。
珂聲繞危磴，旆影照飛瀑。
殷殷倚巖峰，艷艷穿籬菊。
佛宮古藏勝，釋子出迎肅。
軒盈架碧崖，鐘磬響虛谷。
好鳥獻晴語，幽蘭吐寒馥。
少焉耻奔競，老矣厭覊束。
游宦非養高，勇歸乃知足。
嘯裏藏至音，琴中隱真曲。
注目久無言，呼童取醴醁。